《任季明见和池上诗再用韵奉简且识予拳拳怀向之万分也》
宋代·晁公溯

甘泉洗心清，好风吹面凉。循池步涟漪，澹然波不扬。

怀君佳弟兄，元方与季方。正兹阻会集，恍若限渺茫。

顾欲烦飞廉，为子飘羽觞。翔空浮河汉，上略参井光。

因思从之去，手攀蟾窟香。结以飞霜佩，衣以袍赤霜。

俯问夜何其，未及庭燎央。自笑乃默存，蘧蘧真坐忘。

作者简介：晁公溯：一作晁公遡，字子西，济州巨野（今山东菏泽市巨野县）人，晁公武弟。宋高宗绍兴八年进士。史籍无传，据本集诗文，知其举进士后历官梁山尉、洛州军事判官、施州通判，绍兴末知梁山军。宋孝宗乾道初知眉州，后为提点潼川府路刑狱，累迁兵部员外郎。著有《嵩山居士文集》54卷，刊于乾道四年，又有《抱经堂稿》等，已佚。